Háromszor is nemet mondott a kormány
Bõsárkányban és környékén továbbra is várat magára a csatornázás, miként az enesei tornacsarnok alapkõletétele is csúszik. Egyelõre a csornai Margit Kórházban tervezett rekonstrukciót sem kezdhetik meg.
A kormány a múlt pénteki ülésén döntött arról, hogy jövõre melyik beruházásokat segíti címzett támogatással. A megyei pályázók közül heten nem jártak sikerrel, közülük hárman rábaköziek.
Ezúttal sem nyert állami, „pántlikás" pénzt Bõsárkány és térsége csatornázásra, Enese tornacsarnok-építésre, és nincs a nyertesek között a csornai Margit Kórház pályázata sem, amit a rekonstrukció folytatására nyújtottak be.
Mit szólnak a döntéshez az érintettek? Erre a kérdésre kerestük a választ.
Bõsárkányban és további nyolc településen – Acsalagon, Barbacson, Maglócán, Bezin, Fehértón, Gyõrsövényházon, Markotabödögén és Tárnokrétin – már évek óta tervezik a szennyvízcsatorna-rendszer építését. A beruházáshoz már minden készen áll, „csupán" a pénz hiányzik. S úgy tûnik, a múlt heti kormánydöntés következtében még egy ideig hiányozni is fog.
Szalay Imre, a gesztorközség Bõsárkány polgármestere csalódottságának adott hangot a kabinet döntése miatt. Annál is inkább, mivel a kilenc települést magában foglaló térségnek a negyedik nekifutásra sem sikerült támogatáshoz jutnia.
– Tudjuk, hogy ez a kormány javaslata, de mint korábbról ismert, a parlamenti szavazás ezen már nem változtat – jegyezte meg szomorúan Szalay Imre, aki szerint ezután sem mondanak le a beruházásról. Tovább keresik a lehetõségeket, és ha másképp nem megy, jövõre – immár ötödször – ismét pályáznak, hisz Bõsárkányban például a lakosság hetven százaléka támogatja a beruházást. Szalay Imre úgy vélte: a csatornázás nemcsak jóléti, hanem környezetvédelmi beruházás is, ezért lenne fontos megvalósítani.
Mesterházy József, Enese polgármestere kijelentette: igen nagy szükség lenne a sportcsarnokra, hiszen hat településrõl több mint kétszázhúsz gyerek jár a községbe. Ezenfelül hatvan óvodásuk is van, de adott esetben a környék településeinek lakói is – körülbelül ötezer emberrõl van szó – igénybe tudnák venni a létesítményt.
– Sajnos már harmadszor utasították el a pályázatunkat – panaszolta Mesterházy József. – Méltánytalannak tartom az eljárást, noha biztos vagyok abban, hogy mindenre szükség van, amire pályáztak. Önerõbõl nem tudjuk megvalósítani a tervünket, ami közel 350 millió forintos beruházás lenne. Ily módon erre semmi esélyünk sincs az önkormányzatok jelenlegi finanszírozása mellett. Két évre kértünk 150–150 millió forintot tíz százalék önrésszel. Ezért remélem, hogy mégsem vetik el a kérésünket. Ha mégis, akkor addig pályázunk, amíg nem nyerünk.
A csornai Margit Kórház igazgató fõorvosa, dr. Krizmanich Mária szintén csalódott. Mint elmondta, arra számítottak, hogy sikeres lesz a pályázatuk és a diagnosztikát, a röntgenosztályt és a laboratóriumot megfelelõ körülmények közé tudják helyezni.
– Az is célunk volt, hogy a radiológia terén fejlesztünk, mivel a hagyományos képfeldolgozás drága, sok helyet igényel az archiválás – nyilatkozta dr. Krizmanich Mária.